Document ID: 32012R0692

REGULAMENTUL (UE) NR. 692/2012 AL CONSILIULUI
din 24 iulie 2012
de modificare a Regulamentelor (UE) nr. 43/2012 și (UE) nr. 44/2012 în ceea ce privește protecția speciei „diavol de mare” și anumite posibilități de pescuit
CONSILIUL UNIUNII EUROPENE,
având în vedere Tratatul privind funcționarea Uniunii Europene, în special articolul 43 alineatul (3),
având în vedere propunerea Comisiei Europene,
întrucât:
(1)
Prin Regulamentele (UE) nr. 43/2012 (1) și (UE) nr. 44/2012 (2), Consiliul a stabilit, pentru anul 2012, posibilitățile de pescuit pentru anumite stocuri de pește și grupe de stocuri de pește, aplicabile în apele UE și, pentru navele din UE, în anumite ape din afara UE.
(2)
În cadrul celei de a zecea Conferințe a Părților (COP10) la Convenția privind conservarea speciilor migratoare de animale sălbatice, care a avut loc la Bergen între 20 și 25 noiembrie 2011, „diavolul de mare” (Manta birostris) a fost adăugat pe lista de specii protejate în apendicele I și II ale Convenției. Prin urmare, este oportun să se prevadă protecția „diavolului de mare” în raport cu navele din UE care pescuiesc în toate apele și în raport cu navele din afara UE care pescuiesc în apele UE.
(3)
Comitetului științific, tehnic și economic pentru pescuit (CSTEP) i-a fost prezentată posibilitatea de a efectua studii privind cotele de captură documentate pe deplin pentru diferite stocuri în zona ICES VII (ICES - International Council on the Exploration of the Seas/Consiliul internațional pentru explorarea apelor maritime), în scopul de a determina impactul cotelor de captură asupra mortalității, a capturilor aruncate înapoi în mare și a practicilor selective de pescuit în zonele de pescuit mixte. Studiile ar fi efectuate pe stocurile de cambulă de Baltica, pește-pescar, cardină albă și merluciu, pentru care ar fi disponibilă o cotă suplimentară de 1 %, și pe stocul de eglefin, pentru care ar fi disponibilă o cotă suplimentară de 5 %. În răspunsul său la solicitarea Comisiei, CSTEP își exprimă sprijinul pentru aceste studii și le consideră un pas important în direcția dezvoltării abordării privind gestionarea cotelor de captură. CSTEP constată, de asemenea, un risc foarte limitat ca studiile respective să ducă la o creștere a mortalității generale prin pescuit în cadrul stocurilor vizate. Prin urmare, se impune modificarea rubricilor relevante privind TAC-urile, astfel încât aceste cote suplimentare să poată fi puse la dispoziția statelor membre care participă la studiile de evaluare.
(4)
În cadrul celei de a 8-a reuniuni anuale a sa care a avut loc în perioada 26-30 martie la Guam (SUA), Comisia privind pescuitul în Oceanul Pacific de Vest și Central (WCPFC) a abrogat, cu efect imediat, dispozițiile sale privind zonele închise pentru pescuitul cu plasă-pungă al tonului obez și al tonului cu aripioare galbene în anumite zone din marea liberă. Aceste zone închise au fost implementate în legislația Uniunii la articolul 32 din Regulamentul (UE) nr. 44/2012, care, prin urmare, ar trebui abrogat.
(5)
Regatul Unit a furnizat informații cu privire la capturile de cod ale unui grup de nave care pescuiesc cu traule de fund în Marea Irlandei și a căror specie-țintă este scoica piepten. Pe baza acestor informații, conform evaluării CSTEP, se poate stabili că, pentru navele care desfășoară această activitate, capturile de cod, inclusiv capturile aruncate înapoi în mare, nu depășesc 1,5 % din totalul capturilor grupului respectiv de nave. Ținând seama totodată de măsurile care se aplică pentru a se asigura monitorizarea și controlul activităților de pescuit ale grupului de nave care desfășoară această activitate și având în vedere că includerea respectivului grup ar constitui o sarcină administrativă disproporționată în raport cu impactul global al acestuia asupra rezervelor de cod, este oportună excluderea grupului de nave care pescuiesc cu traule de fund în Marea Irlandei și a căror specie-țintă este scoica piepten de la aplicarea regimului de efort prevăzut în capitolul III din Regulamentul (CE) nr. 1342/2008 al Consiliului din 18 decembrie 2008 de stabilire a unui plan pe termen lung pentru rezervele de cod și zonele piscicole care exploatează aceste rezerve (3).
(6)
TAC pentru cod în Kattegat ar trebui să fie egală cu cota Uniunii. Această cifră din Regulamentul (UE) nr. 43/2012 ar trebui corectată în consecință.
(7)
Posibilitățile de pescuit suplimentare au devenit disponibile pentru Uniune în 2012 ca urmare a transferurilor de cote între Uniune și alte părți contractante la Organizația de Pescuit în Atlanticul de Nord-Vest (NAFO). Prin urmare, pentru anul 2012, anexa IC la Regulamentul (UE) nr. 44/2012 ar trebui modificată astfel încât să reflecte aceste noi posibilități de pescuit. Aceste modificări privesc anul 2012 și nu aduc atingere principiului stabilității relative.
(8)
În anexa IIC la Regulamentul (UE) nr. 43/2012 se stabilesc limitele efortului de pescuit în contextul gestionării stocurilor de limbă-de-mare din vestul Canalului Mânecii în diviziunea ICES VIIe. La cererea Regatului Unit, Comisia a solicitat avizul CSTEP cu privire la posibilitatea de a modifica anexa IIC astfel încât să se stabilească o perioadă de referință mobilă pentru scutirea uneltelor de pescuit fixe de la punctul 1.2 din anexa respectivă, în locul actualei perioade fixe de referință de un an. În răspunsul său, CSTEP consideră că ar fi preferabil un an mai recent sau o perioadă de referință mobilă bazată pe mai mulți ani recenți și estimează că efectele acestei modificări asupra volumului efortului depus în activitatea de pescuit ar trebui să fie neglijabile.
(9)
Suma cotelor alocate statelor membre în TAC-ul de merluciu alb în zona NAFO 3NO duce la o cotă a Uniunii care este cu o tonă mai mare decât cea fixată prin posibilitățile de pescuit stabilite în contextul Organizației regionale de gestionare a pescuitului (RFMO). Această cotă alocată din Regulamentul (UE) nr. 44/2012 ar trebui modificată în consecință.
(10)
În urma consultărilor dintre Uniune, Islanda și Insulele Feroe referitoare la posibilitățile de pescuit, nu s-a ajuns la niciun acord pentru 2012. Prin urmare, posibilitățile de pescuit rezervate pentru aceste consultări pot fi alocate acum statelor membre. În plus, consultările statelor costiere privind gestionarea macroului din Atlanticul de Nord-Est s-au încheiat în Reykjavik la 17 februarie 2012 fără a se ajunge la o concluzie. Ulterior, în conformitate cu acordurile bilaterale dintre ele, Uniunea Europeană și Norvegia au convenit să își stabilească posibilitățile de pescuit pentru macrou pentru 2012. Prin urmare, articolul 1 din Regulamentul (UE) nr. 44/2012 și TAC-urile relevante din anexele IA și IB la acesta ar trebui modificate în vederea distribuirii cotelor nealocate, reflectând repartizarea tradițională a resurselor de macrou din Atlanticul de Nord-Est.
(11)
Avizele ICES și CSTEP pledează pentru o reducere semnificativă a TAC pentru speciile de țipar în apele UE din diviziunile ICES IIa și IIIa și subzona ICES IV. În urma acestor avize, în timpul consultărilor încheiate la 9 martie 2012, Norvegia și Uniunea au convenit asupra unei reduceri a transferului de specii de țipar către Norvegia. Regulamentul (UE) nr. 44/2012 ar trebui modificat în consecință.
(12)
În cursul celei de a treia reuniuni internaționale, desfășurate în mai 2007, pentru crearea unei organizații regionale de gestionare a pescuitului (RFMO) în zona de mare liberă din Pacificul de Sud (SPRFMO), participanții au adoptat măsuri interimare, inclusiv referitor la posibilitățile de pescuit, destinate reglementării activităților de pescuit la speciile pelagice, precum și a pescuitului de fund în această regiune până în momentul constituirii respectivei RFMO. Aceste măsuri interimare au fost revizuite în cadrul celei de a doua Conferințe pregătitoare a Comisiei SPRFMO, organizată în ianuarie 2011, și au fost revizuite din nou cu ocazia celei de a treia Conferințe pregătitoare a Comisiei SPRFMO, care a avut loc între 30 ianuarie și 3 februarie 2012. Măsurile interimare respective au caracter voluntar și nu sunt obligatorii conform dreptului internațional. Cu toate acestea, în conformitate cu obligațiile de cooperare și conservare consacrate în dreptul internațional al mării, este oportun să se implementeze aceste măsuri în dreptul Uniunii prin stabilirea unei cote globale pentru Uniune și a unei alocări între statele membre în cauză.
(13)
Regulamentele (UE) nr. 43/2012 și (UE) nr. 44/2012 se aplică, în general, de la 1 ianuarie 2012. Prin urmare, prezentul regulament ar trebui să se aplice de asemenea de la data respectivă. Această aplicare retroactivă nu aduce atingere principiului securității juridice și protecției încrederii legitime, deoarece posibilitățile de pescuit vizate încă nu au fost epuizate. Cu toate acestea, noile dispoziții privind specia „diavol de mare” ar trebui să se aplice doar de la data intrării în vigoare a modificării apendicelor relevante la Convenția privind conservarea speciilor migratoare de animale sălbatice, în conformitate cu articolul XI alineatul (5) din aceasta. În mod similar, articolul 32 din Regulamentul (UE) nr. 44/2012 ar trebui să fie abrogat începând cu 31 martie 2012, în conformitate cu data stabilită de WCPFC pentru intrarea sa în vigoare. Deoarece modificarea unor limite de captură influențează activitățile economice și planificarea sezonului de pescuit pentru navele din UE, prezentul regulament ar trebui să intre în vigoare imediat după publicarea sa.
(14)
În momentul adoptării Regulamentului (UE) nr. 44/2012, numărul maxim de nave din UE autorizate să pescuiască pește-spadă și ton alb în zona Convenției Comisiei Tonului din Oceanul Indian (IOTC) nu a inclus 15 nave de pescuit aflate sub pavilionul Franței și înregistrate în Réunion. Valoarea TAC pentru Uniune din anexa respectivă ar trebui modificată în consecință,
ADOPTĂ PREZENTUL REGULAMENT:
Articolul 1
Modificări la Regulamentul (UE) nr. 43/2012
Regulamentul (UE) nr. 43/2012 se modifică după cum urmează:
1.
La articolul 12 alineatul (1) se adaugă următoarea literă:
„(g)
diavolul de mare (Manta birostris) în toate apele.”
2.
După articolul 13 se introduce un nou articol, după cum urmează:
„Articolul 13a
Modificări la Regulamentul (CE) nr. 754/2009
La articolul 1 din Regulamentul (CE) nr. 754/2009 se adaugă următorul punct:
«(i)
grupul de nave aflate sub pavilionul Regatului Unit, menționate în cererea Regatului Unit din data de 16 martie 2012, care participă la activitățile de pescuit având ca specie-țintă scoica piepten (Aequipecten opercularis) în Marea Irlandei (zona ICES VIIa), în jurul Insulei Man, și care utilizează ca unealtă de pescuit un traul cu panouri specializat, cu ochiuri de 80-100 mm, configurat împotriva capturilor de pește (o margine superioară joasă, de 61 de cm, centuri scurte sau fără centuri și o gură a traulului mică).»”
3.
Anexa I se modifică în conformitate cu textul din anexa I la prezentul regulament.
Articolul 2
Modificări la Regulamentul (UE) nr. 44/2012
Regulamentul (UE) nr. 44/2012 se modifică după cum urmează:
1.
La articolul 1, alineatele (3) și (4) se elimină.
2.
La articolul 13 alineatul (1) se adaugă următoarea literă:
„(g)
diavolul de mare (Manta birostris) în toate apele.”
3.
Articolul 32 se elimină.
4.
La articolul 37 alineatul (1) se adaugă următoarea literă:
„(g)
diavolul de mare (Manta birostris) în apele UE.”
5.
Anexele I, IA, IB, IC, IJ și VI se modifică în conformitate cu textul care figurează în anexa II la prezentul regulament.
Articolul 3
Intrarea în vigoare
Prezentul regulament intră în vigoare în ziua următoare datei publicării în Jurnalul Oficial al Uniunii Europene.
Se aplică de la 1 ianuarie 2012.
Prin derogare de la paragraful al doilea din prezentul articol, articolul 1 punctul 1, articolul 2 punctele 2 și 4, anexa I punctul 1 și anexa II punctul 1 se aplică de la 23 februarie 2012, iar articolul 2 punctul 3 se aplică de la 31 martie 2012.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 24 iulie 2012.

Labels: 20
11
6